Sherlock Gnomes i La chica en la niebla, estrenes de la setmana en el cinema Tívoli
2025-07-24

Després del pas de Deadpool per la pantalla del cinema Tívoli de Burjassot, dues noves estrenes arribaran el pròxim cap de setmana a la pantalla local. D’una banda, una bona proposta infantil i familiar arriba de la mà del peculiar detectiu “Sherlock Gnomes” i, per una altra, els amants del suspens i la intriga, tindran una generosa dosi amb el thriller “La xica en la niebla”.

Així, del 8 al 10 de juny, aterrarà en la pantalla local “Sherlock Gnomes”, una pel·lícula d’animació, recomanada per a xiquets/as a partir de 3 anys. En el cor de Londres, els famosos gnoms Gnomeo i Julieta descobreixen que estan desapareixent, misteriosament, els gnoms de jardí. Per a resoldre el misteri, la parella decideix demanar ajuda a un mític detectiu britànic: Sherlock Gnomes, “el major detectiu ornamental”. No obstant això, Gnomeo i Julieta prompte s’adonaran que Sherlock no és tan bon detectiu com el seu homòleg humà. “Sherlock Gnomes” és la seqüela de la pel·lícula Gnomeo i Julieta (2011), dirigida per John Stevenston, responsable de Kung Fu Panda. En la versió original, compta de nou amb les veus de James McAvoy i Emily Blunt com la parella protagonista, i de Johnny Depp com Sherlock Gnomes. La banda sonora de la pel·lícula està composta per Elton John. “Sherlock Gnomes” es projectarà en el Tívoli el divendres 8 de juny i el dissabte 9 de juny, a les 19h i el diumenge 10 de juny, a les 17h.

D’altra banda, també del divendres 8 al diumenge 10, arribarà a la pantalla gran de Burjassot la pel·lícula “La chica en la niebla”, un thriller de suspens, que tindrà les seues projeccions el divendres 8 i el dissabte 9 a les 22:30h i el diumenge 10, a les 19:30h. Dirigida per Donato Carrisi, la pel·lícula està basada en un best-seller italià de literatura criminal signat pel propi director i novel·lista, en el qual demostra un gran domini del gènere. Pel·lícula no recomanada per a menors de 16 anys, la història gira entorn a Anna Lou, una xica de setze anys, que desapareix de forma misteriosa en un recòndit i aïllat poble. A causa de la poca experiència de la policia local en aquesta classe de casos, arribarà al lloc dels fets el prestigiós detectiu Vogel. Tot un professional a resoldre aquesta classe de successos, però amb uns mètodes bastant qüestionables. El repartiment del film està format per Toni Servillo (La gran belleza), Alessio Boni (The Tourist), Lorenzo Richelmy (Una cuestión privada) i Jean Reno (Escuadrón de élite).